
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 2186 

12 Νοεμβρίου 2007 


ΑΠΟΦΑΣΕΙ Σ 

Αριθμ. 16504 

Έγκριση του Ο.Ε.Υ της Δ.Ε.Υ.Α. Πύλου. 

Ο ΓΕΝΙΚΟΣ ΓΡΑΜΜΑΤΕΑΣ 
ΠΕΡΙΦΕΡΕΙΑΣ ΠΕΛΟΠΟΝΝΗΣΟΥ 

Έχοντας υπόψη: 

1. Τις διατάξεις του άρθρου 7 παρ. 1 του ν. 1069/80 
περί κινήτρων για την ίδρυση των Δ.Ε.Υ.Α. 

2. Τις διατάξεις του ν. 2218/1994 όπως αυτός τροπο¬ 
ποιήθηκε μεταγενέστερα και ισχύει μέχρι σήμερα. 

3. Τις διατάξεις του άρθρου 6 του ν. 2307/95 περί 
προσαρμογής νομοθεσίας αρμοδιότητας ΥΠΕΣΔΔΑ. 

4. Τις διατάξεις του άρθρου 90 του Κώδικα νομοθεσίας 
για την Κυβέρνηση και τα κυβερνητικά όργανα, που κυρώ¬ 
θηκε με το άρθρο πρώτο του π.δ. 63/2005 (ΦΕΚ 98 Α'). 

5. Την υπ’ αριθμ. 20821/2.3.2007 απόφασή μας περί σύ¬ 
στασης Δημοτικής Επιχείρησης'Υδρευσης Αποχέτευσης 
στον δήμο Πύλου με την επωνυμία Δημοτική Επιχείρηση 
Ύδρευσης Αποχέτευσης Πύλου (Δ.Ε.Υ.Α.Π), και η οποία 
δημοσιεύθηκε στο ΦΕΚ 498/ Β/10.4.2007. 

6. Την υπ’ αριθμ. 1/2007 απόφαση του Διοικητικού 
Συμβουλίου της Δ.Ε.Υ.Α. Πύλου περί ψήφισης Οργανι¬ 
σμού Εσωτερικής Υπηρεσίας αυτής. 

7. Την υπ’ αριθμ. 117/2007 απόφαση του Δημοτικού 
Συμβουλίου Πύλου με την οποία εγκρίνεται η ανωτέρω 
απόφαση του Δ.Σ. της ΔΕΥΑΠ, αποφασίζουμε: 

Εγκρίνουμε την υπ’ αριθμ. 15/2007 απόφαση του Δι¬ 
οικητικού Συμβουλίου της Δ.Ε.Υ.Α. Πύλου με την οποία 
ψηφίστηκε ο Ο.Ε.Υ και ως εξής: 

ΟΡΓΑΝΙΣΜΟΣ ΕΣΩΤΕΡΙΚΗΣ ΥΠΗΡΕΣΙΑΣ ΔΗΜΟΤΙΚΗΣ 

ΕΠΙΧΕΙΡΗΣΗΣ ΥΔΡΕΥΣΗΣ - ΑΠΟΧΕΤΕΥΣΗΣ ΠΥΛΟΥ 
ΔΕΥΑΠ 
Περιεχόμενα: 


Κεφάλαιο 1: 

Γ ενικές Διατάξεις 
(άρθρα 1 έως 2). 

Κεφάλαιο II: 

Συγκρότηση και Διάρθρωση Υπηρεσι- 

ών 

ΔΕΥΑΠ (άρθρα 3 έως 12). 

Κεφάλαιο III: 

Καθεστώς Προσωπικού και Σχέσεις 
Προσωπικού με την Επιχείρηση 
(άρθρα 13 έως 17). 

Κεφάλαιο IV: 

Αποδοχές - Δικαιώματα - 

Υποχρεώσεις 

και άδειες προσωπικού. 

(άρθρα 18 έως 28). 


Κεφάλαιο V: Πειθαρχικές Διατάξεις 

(άρθρα 27 έως 32). 

Κεφάλαιο VI: Λύση Εργασιακής Σχέσης και 

Απόλυση Προσωπικού 
(άρθρα 33 έως 36). 

Κεφάλαιο VII: Ειδικές και Μεταβατικές Διατάξεις 
(άρθρα 37 έως 45). 

ΚΕΦΑΛΑΙΟ I 
Γενικές Διατάξεις 

Αρθρο 1 

Αντικείμενο Εφαρμογής του Οργανισμού Εσωτερικής 
Υπηρεσίας (Ο.Ε.Υ) της ΔΕΥΑΠ. 

α. Ο παρόν οργανισμός εσωτερικής υπηρεσίας καθορί¬ 
ζει την οργανωτική δομή και λειτουργία της Δημοτικής 
ΕπιχείρησηςΎδρευσης - Αποχέτευσης Πύλου (ΔΕΥΑΠ), 
τις θέσεις εργασίας του προσωπικού, τις σχέσεις του 
προσωπικού με την ΔΕΥΑΠ, καθώς και την κατανομή 
του προσωπικού σε θέσεις ανά ειδικότητα, με βάση την 
βαθμίδα εκπαίδευσης, τις αποδοχές του, τον τρόπο 
προσλήψεως και απολύσεως, το αρμόδιο όργανο για 
την εποπτεία και τον έλεγχο του προσωπικού καθώς 
και κάθε ζήτημα της εν γένει υπηρεσιακής κατάστασης 
του προσωπικού. 

β. Το προσωπικό της ΔΕΥΑΠ συνδέεται με την επιχεί¬ 
ρηση με σχέση εργασίας ιδιωτικού δικαίου. 

Αρθρο 2 

Πλήρωση θέσεων Προσωπικού ΔΕΥΑΠ και 
προσλήψεις προσωπικού. 

α. Κάθε πλήρωση θέσεως καθώς και κάθε πρόσληψη 
προσωπικού της ΔΕΥΑΠ ενεργείται μετά από απόφαση 
του Διοικητικού Συμβουλίου της ΔΕΥΑΠ. 

β. Πρόσληψη προσωπικού επιτρέπεται αφενός για την 
πλήρωση των θέσεων που προβλέπονται από τον παρόντα 
Ο.Ε.Υ. και αφετέρου για την κάλυψη παροδικών εκτάκτων 
αναγκών με την σύναψη συμβάσεων εργασίας ιδιωτικού 
δικαίου ορισμένου χρόνου ή συμβάσεων έργου. 

ΚΕΦΑΛΑΙΟ II 

Συγκρότηση και Διάρθρωση Υπηρεσιών ΔΕΥΑΠ. 

Αρθρο 3 

Διοικητικό Συμβούλιο 

α. Η ΔΕΥΑΠ διοικείται από επταμελές Διοικητικό 
Συμβούλιο και οι αρμοδιότητες του προσδιορίζονται 

από την υπ’ αρ. 20821/2007 απόφαση της Γενικής 
Γραμματέως Περιφέρειας Πελοπόννησου (ΦΕΚ τ.Β', αρ. 
φυλ. 498/10.4.2007) καθώς και από τις διατάξεις του ν. 
1069/1980 όπως τροποποιήθηκε μεταγενέστερα και ισχύ¬ 
ει σήμερα και από τις σχετικές διατάξεις περί δημοτικών 
και κοινοτικών επιχειρήσεων που διαλαμβάνονται στον 
Δημοτικό και Κοινοτικό Κώδικα, (ν. 3463/2006), όπως 
αυτές ισχύουν έκτοτε. 

β. Οι υπηρεσίες της ΔΕΥΑΠ καθώς και το προσωπικό 
της τελούν υπό την εποπτεία και τον έλεγχο του Διοι¬ 
κητικού της Συμβουλίου. 

Αρθρο 4 

Συγκρότηση Υπηρεσιών ΔΕΥΑΠ 

α. Στη Δημοτική Επιχείρηση'Υδρευσης και Αποχέτευ¬ 
σης Πύλου συγκροτούνται οι εξής υπηρεσίες: 
αΐ Διοικητική Υπηρεσία 
α2 Οικονομική Υπηρεσία 
α3 Τεχνική Υπηρεσία 

β. Στη Διοικητική Υπηρεσία προίσταται ο Γ ενικός Δι¬ 
ευθυντής της ΔΕΥΑΠ ενώ στην οικονομική και Τεχνική 
Υπηρεσία προίστανται αντίστοιχοι προϊστάμενοι. 

Αρθρο 5 

Πλήρωση θέσεων Γ ενικού Διευθυντή και 
Προϊσταμένων Οργανικών Υπηρεσιών. 

α. Ο Γ ενικός Διευθυντής της ΔΕΥΑΠ προσλαμβάνεται 
με απόφαση του Διοικητικού Συμβουλίου και προίσταται 
όλων εν γένει των υπηρεσιών της ΔΕΥΑΠ. 

β. Οι Προϊστάμενοι της Οικονομικής και της Τεχνικής 
Υπηρεσίας επιλέγονται με αιτιολογημένη απόφαση του 
Διοικητικού Συμβουλίου μετά από σχετική έγγραφη ει¬ 
σήγηση του Γ ενικού Διευθυντή. 

γ. Οι υπηρεσίες της ΔΕΥΑΠ συντονίζουν την λειτουρ¬ 
γία της και συνεργάζονται προκειμένου να επιδιώκεται 
με αποτελεσματικότητα και εργονομία η ποιοτική επί¬ 
τευξη των σκοπών της ΔΕΥΑΠ και η παροχή υψηλών 
υπηρεσιών στου Δημότες και κατοίκους. 

Αρθρο 6 

Γ ενικός Διευθυντής. 

Η θέση του Γ ενικού Διευθυντή πληρώνεται από υπάλ¬ 
ληλο που πρέπει να είναι πτυχιούχος Ανώτατης Οικο¬ 
νομικής Σχολής ημεδαπού ΑΕΙ ή αλλοδαπού ΑΕΙ που 
παρέχει αναγνωρισμένο, προς τα ημεδαπά ΑΕΙ, τίτλο 
σύμφωνα με την κείμενη νομοθεσία. Ο Γενικός Διευ¬ 
θυντής πρέπει να έχει ιδιαίτερη εμπειρία σε θέματα 
διοικήσεως επιχειρήσεων ή σε άσκηση διοικητικών κα¬ 
θηκόντων, να κατέχει τουλάχιστον την αγγλική γλώσσα, 
να διαθέτει μεταπτυχιακό τίτλο και να γνωρίζει άρι¬ 
στα το χειρισμό Η/Υ. Τον Γενικό Διευθυντή επικουρεί 
υπάλληλος - Γραμματέας, ο οποίος πρέπει τουλάχιστον 
να είναι απόφοιτος Λυκείου, να γνωρίζει την Αγγλική 
Γλώσσα και να κατέχει άριστα τη γνώση Η/Υ. 

Αρθρο 7 

Προϊστάμενοι Οικονομικής και Τεχνικής Υπηρεσίας. 

α. Η θέση του Προϊσταμένου της Οικονομικής Υπη¬ 
ρεσίας πληρώνεται από υπάλληλο που πρέπει να είναι 
πτυχιούχος Ανωτάτης Οικονομικής Σχολής ή πτυχιούχος 
Τμήματος Λογιστών ή Διοίκησης Επιχειρήσεων ή Στελε¬ 
χών Τοπικής Αυτοδιοικήσεως Τ.Ε.Ι ή πτυχιούχος αλλοδα¬ 
πού ομοταγούς ιδρύματος που παρέχει αναγνωρισμένο 


τίτλο σύμφωνα με την κείμενη νομοθεσία. Πλέον του ως 
άνω τίτλου απαιτείται η γνώση της αγγλικής γλώσσας 
συνεκτιμούμενης της πιστοποιημένης προϋπηρεσίας σε 
λογιστήριο, απαιτείται δε να γνωρίζει άριστα Η/Υ. 

β. Η θέση του Προϊσταμένου της Τεχνικής Υπηρεσίας 
πληρώνεται από Πτυχιούχο Πολιτικό Μηχανικό Πολυ¬ 
τεχνικής Σχολής ή αντίστοιχης σχολής ΤΕΙ ή από Το¬ 
πογράφο Μηχανικό ΑΕΙ ή ΤΕΙ ή από Χημικό Μηχανικό 
ΑΕΙ ή Βιολόγο ΑΕΙ ή από αντίστοιχους πτυχιούχους 
Αλλοδαπών Σχολών των οποίων οι τίτλοι είναι ανα¬ 
γνωρισμένοι στην Ελλάδα. Πλέον του ως άνω τίτλου 
απαιτείται η γνώση της αγγλικής γλώσσας συνεκτιμού- 
μενης της οποιαδήποτε πιστοποιημένης προϋπηρεσίας 
και η άριστη γνώση Η/Υ. 

Άρθρο 8 

Θέσεις Οικονομικής Υπηρεσίας. 

α. Η Οικονομική Υπηρεσία εκτός του Προϊσταμένου 
της, στελεχώνεται από έναν Λογιστή - βεβαιωτή, από 
έναν ταμία και από έναν σημειωτή υδρομέτρων. 

β. Ο Λογιστής - βεβαιωτής πρέπει να είναι πτυχιούχος 
ΤΕΙ λογιστών ή άλλως να είναι κάτοχος απολυτηρίου 
Λυκείου, να έχει γνώση της Αγγλικής γλώσσας και γνώ¬ 
ση λειτουργίας και χειρισμού Η/Υ, συνεκτιμούμενης της 
πιστοποιημένης προϋπηρεσίας του σε λογιστήριο. 

γ. Ο Ταμίας πρέπει να είναι κάτοχος απολυτηρίου 
Λυκείου και να κατέχει γνώση λειτουργίας και χειρισμού 
Η/Υ συνεκτιμούμενης της πιστοποιημένης προϋπηρεσίας 
του σε αντίστοιχη θέση. 

δ. Ο Σημειωτής Υδρομέτρων πρέπει να είναι κάτοχος 
απολυτηρίου Λυκείου και να κατέχει γνώση λειτουργίας 
και χειρισμού Η/Υ. 

Άρθρο 9 

θέσεις Τεχνικής Υπηρεσίας. 

α. Η Τεχνική Υπηρεσία στελεχώνεται από τον Προϊ¬ 
στάμενό της, από έναν Πολιτικό Μηχανικό ΑΕΙ ή Πολιτικό 
Μηχανικό ΤΕΙ, από έναν Χημικό Μηχανικό ΑΕΙ ή Βιολόγο 
ΑΕΙ, από έναν Τοπογράφο Μηχανικό ΑΕΙ ή ΤΕΙ, από έναν 
Ηλεκτρολόγο Μηχανολογικών Εγκαταστάσεων ΤΕΙ, από 
τέσσερις τεχνίτες υδραυλικούς, τέσσερις εργάτες, έναν 
χειριστή Μηχανημάτων'Εργων (εσκαφέα - φορτωτή) και 
έναν οδηγό αυτοκινήτων. 

β. Οι Τεχνίτες - Υδραυλικοί πρέπει να είναι κάτοχοι 
πτυχίου αντίστοιχης ειδικότητας Μέσης Αναγνωρισμέ¬ 
νης Τεχνικής Σχολής και να έχουν τριετή προϋπηρε¬ 
σία. 

γ. Οι εργάτες πρέπει να είναι τουλάχιστον απόφοιτοι 
του Δημοτικού Σχολείου. 

δ. Ο χειριστής Μηχανημάτων'Εργων πρέπει να εί¬ 
ναι κάτοχος τίτλου σπουδών Δευτεροβάθμιας 
Εκπαίδευσης(ΔΕ) και να κατέχει άδεια χειρισμού εκ¬ 
σκαφέα - φορτωτή. 

ε. Ο οδηγός πρέπει να είναι κάτοχος τίτλου σπουδών 
Δευτεροβάθμιας Εκπαίδευσης(ΔΕ) και κάτοχος αδείας 
ικανότητας οδηγού Γ κατηγορίας. 

Άρθρο 10 

Αρμοδιότητες Γ ενικού Διευθυντή. 

α. Ο Γ ενικός Διευθυντής ασκεί τις αρμοδιότητες και 
τα καθήκοντα που προβλέπονται από τη διάταξη του 
άρθρου 6 ν. 1069/1980, όπως αυτή τροποποιήθηκε με τη 
διάταξη του άρθρου 6 παρ. 3 ν. 2327/1995. Επιπροσθέ- 
τως ο Γ ενικός Διευθυντής ασκεί τα καθήκοντά που του 

αναθέτει με αποφάσεις του το Διοικητικό Συμβούλιο 
της ΔΕΥΑΠ. 

β. Σε περίπτωση απουσίας ή κωλύματος, ο Γενικός 
Διευθυντής αναπληρώνεται από τον αρχαιότερο εκ των 
λοιπών προϊσταμένων των Υπηρεσιών της ΔΕΥΑΠ. 

Αρθρο 11 

Αρμοδιότητες και καθήκοντα του Προϊσταμένου 
της Οικονομικής Υπηρεσίας. 

Ο Προϊστάμενος της οικονομικής υπηρεσίας έχει τις 
ακόλουθες αρμοδιότητες τις οποίες ασκεί συνεπικου- 
ρούμενος από το προσωπικό της υπηρεσίας αυτής: 

α. Να συμμετέχει με την ιδιότητά του γραμματέα στο 
Δ.Σ. της επιχείρησης, να γράφει και να καταχωρεί τα πρα¬ 
κτικά των συνεδριάσεων σε ειδικό βιβλίο που αριθμείται 
μονογράφεται και θεωρείται από τον πρόεδρο του Δ.Σ. 

β. Να επιμελείται κάθε εργασία σχετικά με την συ¬ 
γκρότηση και λειτουργία του Δ.Σ. και προπαρασκευή 
των θεμάτων που θα εισαχθούν σε αυτό. 

γ. Να φροντίζει να κοινοποιεί τις αποφάσεις Δ.Σ. στους 
αρμόδιους φορείς και να παρακολουθεί για την υλο¬ 
ποίησή τους. 

δ. Να τηρεί τα λογιστικά βιβλία, λογαριασμούς, λογι¬ 
στικές καταστάσεις, μητρώο πελατών και προμηθευτών, 
το αρχείο της επιχείρησης, τους ατομικούς φακέλους 
των εργαζομένων, να διεκπεραιώνει και να διακινεί την 
εισερχόμενη και εξερχόμενη αλληλογραφία, να ελέγχει 
τα δικαιολογητικά πληρωμής. 

ε. Να μεριμνά για τη βεβαίωση, την έκδοση των λογα¬ 
ριασμών και είσπραξη των εσόδων της επιχείρησης και 
να επιμελείται τα της πληρωμής των εξόδων της. 

στ. Να παρακολουθεί κάθε σχετικό με τη μισθοδοσία 
του προσωπικού, να εκδίδει τις καταστάσεις πληρωμής 
του και να μεριμνά γί αυτήν και 
ζ. Να εκτελεί κάθε εργασία στα πλαίσια του σκοπού 
και των αρμοδιοτήτων της ΔΕΥΑΠ που θα ανατεθεί 
σε αυτόν από το Γενικό Διευθυντή και το Διοικητικό 
Συμβούλιο της Επιχείρησης. 

Άρθρο 12 

Αρμοδιότητες Προϊσταμένου Τεχνικής Υπηρεσίας. 

Ο Προϊστάμενος της Τεχνικής Υπηρεσίας έχει τις ακό¬ 
λουθες αρμοδιότητες τις οποίες ασκεί συνεπικουρού- 
μενος από το προσωπικό της υπηρεσίας αυτής: 

α. Η λειτουργία και συντήρηση των δικτύων ύδρευ¬ 
σης, αντλιοστασίων ύδρευσης, υδραγωγείων και πηγών, 
εγκαταστάσεων επεξεργασίας, μεταφοράς αποθήκευ¬ 
σης νερού, κατασκευή ιδιωτικών συνδέσεων ύδρευσης, 
η τοποθέτηση, επισκευή και έλεγχος των υδρομετρη¬ 
τών. 

β. Η καταμέτρηση κατανάλωσης νερού και η προώ¬ 
θηση των εγγραφών στο διοικητικό - οικονομικό προ¬ 
σωπικό για την έκδοση των λογαριασμών. 

γ. Η λειτουργία και συντήρηση των δικτύων αποχέ¬ 
τευσης, αντλιοστασίων λυμάτων. 

δ. Η επίβλεψη των εκτελούμενων έργων και η εκτέλε¬ 
ση έργων με αυτεπιστασία. 

ε. Ο χημικός έλεγχος του πόσιμου νερού και των προς 
επεξεργασία λυμάτων. 

στ. Ο έλεγχος, η παραλαβή και η αποθήκευση των 
εφοδίων ύδρευσης και αποχέτευσης, η τήρηση του βι¬ 
βλίου αποθήκης, η έκδοση των δελτίων αποθήκης και 
των δελτίων παραγγελιών. 


ζ. Η αστυνόμευση του δικτύου ύδρευσης και αποχέ¬ 
τευσης (άρθρο 28 του ν. 1069/1980) και η σύνταξη των 
σχετικών πρωτοκόλλων, σε περίπτωση προξενούμενων 
βλαβών ή παρανόμων συνδέσεων και 

η. Κάθε εργασία που ανατίθεται σε αυτόν από τον 
Γ ενικό Διευθυντή και το Διοικητικό Συμβούλιο της επι¬ 
χείρησης. 

ΚΕΦΑΛΑΙΟ III 

Καθεστώς Προσωπικού και Σχέσεις Προσωπικού 
με την Επιχείρηση 

Αρθρο 13 

Κατηγορίες Προσωπικού 

α. Το προσωπικό της ΔΕΥΑΠ διακρίνεται σε τακτικό 
και έκτακτο. 

β. Το τακτικό προσωπικό καλύπτει τις πάγιες ανάγκες 
της ΔΕΥΑΠ και κατέχει τις προβλεπόμενες οργανικές θέ¬ 
σεις από τον παρόντα οργανισμό, ο οποίος και διέπει την 
εργασιακή και εν γένει υπηρεσιακή του κατάσταση. 

γ. Έκτακτο είναι το προσωπικό που προσλαμβάνε¬ 
ται με σύμβαση εργασίας ορισμένου χρόνου ιδιωτικού 
δικαίου ή με σύμβαση έργου για την αντιμετώπιση 
πρόσκαιρων έκτακτων και επειγουσών αναγκών της 
επιχειρήσεως. 

δ. Το τακτικό προσωπικό συνδέεται με την επιχείρηση 
με σχέση εργασίας ιδιωτικού δικαίου αορίστου χρόνου, 
ενώ το έκτακτο προσωπικό με σχέση εργασίας ιδιωτι¬ 
κού δικαίου ορισμένου χρόνου ή με σύμβαση έργου. 

Άρθρο 14 

Κάλυψη Οργανικών Θέσεων 

α. Για την πλήρωση των οργανικών θέσεων απαιτού¬ 
νται τα προβλεπόμενα από τον παρόντα οργανισμό 
γενικά προσόντα διορισμού σύμφωνα με τις διατάξεις 
της εκάστοτε ισχύουσας νομοθεσίας. 

Επιπλέον κανένα πρόσωπο δεν μπορεί να καταλά¬ 
βει οργανική θέση, αν δεν έχει τα απαιτούμενα για 
κάθε θέση τυπικά και ουσιαστικά προσόντα, όπως αυτά 
προβλέπονται στα άρθρα 6, 7, 8 και 9 του παρόντος 
οργανισμού. 

β. Ο προσλαμβανόμενος πριν καλύψει τη σχετική ορ¬ 
γανική θέση, διανύει το στάδιο δοκιμασίας έξι μηνών. 
Στο δοκιμαστικό χρονικό διάστημα θεωρείται δόκιμος 
και η εργασιακή του σχέση διέπεται από τον Ο.Ε.Υ. 

γ. Ο αριθμός των οργανικών θέσεων μπορεί να αυξο- 
μειωθεί ανάλογα με τις υπηρεσιακές ανάγκες. Γ ια την 
αυξομείωση των οργανικών θέσεων απαιτείται τροπο¬ 
ποίηση του Ο.Ε.Υ., μετά από απόφαση του Διοικητικού 
Συμβουλίου της επιχείρησης. 

δ. Σε περίπτωση μείωσης του αριθμού των οργανικών 
θέσεων το πλεονάζον προσωπικό δεν απολύεται, αλλά 
παραμένει ως υπεράριθμο και τοποθετείται ανάλογα 
με τα προσόντα και την ειδικότητά του. 

Άρθρο 15 

Υποχρεώσεις και καθήκοντα προσωπικού. 

Το προσωπικό της Επιχείρησης έχει υποχρέωση και 
καθήκον: 

α. Να γνωρίζει και να τηρεί τις διατάξεις του παρό¬ 
ντος οργανισμού, όπως και κάθε άλλου κανονισμού της 
Επιχείρησης. 

β. Να εκτελεί το υπηρεσιακό του καθήκον με επιμέλεια 
και ευσυνειδησία. 

γ. Να διασφαλίζει τα μηχανήματα, εργαλεία, έπι¬ 
πλα, σκεύη, βιβλία και άλλα υπηρεσιακά έγγραφα και 
στοιχεία, όπως κάθε άλλο περιουσιακό στοιχείο της 
Επιχείρησης που χρησιμοποιεί για την εκτέλεση της 
υπηρεσίας του. 

δ. Να φροντίζει για την καλή συντήρηση των προα- 
ναφερόμενων περιουσιακών στοιχείων της Επιχείρησης 
και να προβαίνει στις κατάλληλες υπηρεσιακές ενέργει¬ 
ες για την καλή συντήρηση, βελτίωση ή αντικατάστασή 
τους. 

ε. Να προσέρχεται έγκαιρα στην Υπηρεσία του και να 
αποχωρεί από αυτή μετά την συμπλήρωση του ωραρίου 
εργασίας, όπως αυτό έχει ορισθεί από τους αρμοδίους 
της Επιχείρησης. 

στ. Να ενημερώνει αμέσως τον προϊστάμενό του σε 
περίπτωση απουσίας λόγω ασθένειας ή άλλης ανώτε¬ 
ρης βίας. 

ζ. Να αναφέρει γραπτά και έγκαιρα στον προϊστάμενό 
του κάθε μεταβολή της ατομικής ή οικονομικής του 
κατάστασης. 

η. Να αναφέρει ιεραρχικά στην υπηρεσία του καθετί 
που από την φύση της δουλειάς του διαπιστώνει ότι 
μπορεί να προκαλέσει υλική ή ηθική ζημιά στην Επι¬ 
χείρηση. 

θ. Να εκτελεί πρόθυμα τις οδηγίες των προϊσταμέ¬ 
νων του και να συμπεριφέρεται σε όλο ανεξαίρετα το 
προσωπικό με ευγένεια και τον επιβαλλόμενο κατά πε¬ 
ρίπτωση σεβασμό. 

ι. Να εκτελεί υποχρεωτικά κάθε εντολή του προϊστα¬ 
μένου του. Μετά την εκτέλεση της εντολής και εφόσον 
κατά την κρίση του αυτή ήταν πέραν από τις υπηρεσια¬ 
κές του υποχρεώσεις, μπορεί να υποβάλλει τις αντιρρή¬ 
σεις του με γραπτή αναφορά στα αρμόδια πειθαρχικά 
όργανα, τα οποία εξετάζουν την αναφορά και αν κριθεί 
βάσιμη κινείται η πειθαρχική διαδικασία. 

Η εντολή του προϊσταμένου δεν εκτελείται όταν: 

Ο εργαζόμενος θεωρεί ότι η εκτέλεσή της θέτει σε 
σοβαρούς κινδύνους την υγεία του. Στην περίπτωση 
αυτή ο Γ ενικός Διευθυντής εξετάζει αμέσως και επιτόπια 
το κίνδυνο η μη της εντολής, λαμβάνει τα κατάλληλα 
μέτρα και ενημερώνει γραπτά το Διοικητικό Συμβούλιο 
για τη λήψη σχετικών αποφάσεων. 

Ο εργαζόμενος έχει τη γνώμη ότι η εντολή που του 
δόθηκε είναι αντίθετη με τον Ο.Ε.Υ. και το συμφέρον 
της επιχείρησης. Τότε οφείλει αμέσως και χωρίς καθυ¬ 
στέρηση που οδηγεί σε ματαίωση της εντολής και ζη¬ 
μία της Επιχείρησης, να κάνει γνωστές τις επιφυλάξεις 
του στο Γ ενικό Διευθυντή. Αν ο Γ ενικός συμφωνήσει με 
την εντολή του Διευθυντή Υπηρεσίας, ο εργαζόμενος 
υποχρεούται να την εκτελέσει και μπορεί να υποβάλλει 
γραπτή αναφορά στο Πειθαρχικό όργανο. 

ιβ. Το προσωπικό έχει υποχρέωση, τηρώντας την ιε¬ 
ραρχία, να αναφέρεται και να υποβάλλει κάθε αίτηση, 
σύσταση ή παράπονο για οποιοδήποτε θέμα. 

ιγ. Επιτρέπεται η παράκαμψη της ιεραρχίας μόνο σε 
κατεπείγουσες περιστάσεις και με την υποχρέωση της 
ενημέρωσης κατά τη σειρά της ιεραρχίας, του αρμόδιου 
Προϊσταμένου. 

ιδ. Ακόμα επιτρέπεται παράκαμψη της ιεραρχίας, 
όταν ο εργαζόμενος μετά την πάροδο ενός μηνάς από 
την υποβολή της αίτησης, αναφοράς κ.τ.λ., δεν έλαβε 
απάντηση από τον προϊστάμενο, στον οποίο απευθύν¬ 
θηκε. 


ιε. Κάθε άλλη υπέρβαση της ιεραρχίας μπορεί να απο- 
τελέσει πειθαρχικό παράπτωμα. 

ιστ. Κάθε προϊστάμενος είναι υπεύθυνος για την τή¬ 
ρηση της πειθαρχίας και την ακριβή εκτέλεση των υπη¬ 
ρεσιακών εντολών από τους υφισταμένους του, παρέ¬ 
χοντας κάθε οδηγία και διευκόλυνση για την αρτιότερη 
εκτέλεση του υπηρεσιακού έργου και την αύξηση της 
παραγωγικότητας γενικότερα. 

ιζ. Κάθε προϊστάμενος έχει υποχρέωση να φροντίζει, 
έτσι ώστε το προσωπικό να γνωρίζει τις ευθύνες και 
τις υποχρεώσεις του, το περιεχόμενο των εγκυκλίων, 
υπηρεσιακών οδηγιών, διαταγών και ανακοινώσεων, 
που έχουν σχέση με την εκτέλεση του υπηρεσιακού 
καθήκοντος και την γενικότερη συμπεριφορά του προ¬ 
σωπικού. 

Αρθρο 16 

Πρόσληψη και λύση συμβάσεων προσωπικού. 

α. Τακτικό προσωπικό: Η πρόσληψη του τακτικού προ¬ 
σωπικού γίνεται μετά από εισήγηση του Γ ενικού Διευ¬ 
θυντή της ΔΕΥΑΠ και σχετική απόφαση του Δ.Σ. της 
ΔΕΥΑΠ εφόσον υπάρχουν κενές οργανικές θέσεις. 

Στην απόφαση του Δ.Σ. της ΔΕΥΑΠ αναφέρεται ο 
αριθμός των θέσεων κατά κατηγορία και ειδικότητα 
του προσωπικού που θα προσληφθεί και βεβαιώνεται 
ότι στο προϋπολογισμό της ΔΕΥΑΠ έχουν γραφεί οι 
απαιτούμενες πιστώσεις για την κάλυψη της δαπάνης 
μισθοδοσίας του προσληπτέου προσωπικού για την 
πλήρωση των αντίστοιχων θέσεων. 

Η πρόσληψη θα γίνεται από την ΔΕΥΑΠ σύμφωνα με 
το άρθρο 18 του ν. 2190/1994 όπως αντικαταστάθηκε με 
το άρθρο 3 του ν. 2527/1997, τόσο ως προς την διαδικα¬ 
σία όσο και προς τα κριτήρια επιλογής των υποψηφίων, 
και όπως στο μέλλον τροποποιηθούν ή συμπληρωθούν 
οι ανωτέρω νόμοι. 

Η προκήρυξη στην οποία θα αναφέρονται τα δικαιολο- 
γητικά που θα υποβάλλουν οι υποψήφιοι, τα προσόντα 
κλπ θα δημοσιεύεται ολόκληρη στην Εφημερίδα της 
Κυβερνήσεως (Τεύχος Προκηρύξεων ΑΣΕΠ) και περί¬ 
ληψη της σε δύο τουλάχιστον εφημερίδες του νομού. 
Η προκήρυξη πριν τη δημοσίευση θα αποστέλλεται 
στο ΑΣΕΠ, το οποίο οφείλει να προβεί σε έλεγχο νο¬ 
μιμότητας. Για τη λοιπή διαδικασία, αιτήσεων, πινάκων 
επιλογής, πινάκων διοριστέων, δημοσιεύσεων στο ΦΕΚ, 
έλεγχο από τον ΑΣΕΠ, θα εφαρμόζονται οι διατάξεις της 
2312/23.1.1998 εγκυκλίου ΥΠΕΣΔΔΑ όπως ισχύει σήμερα 
και θα ισχύει στο μέλλον, αν τροποποιηθεί η συμπλη¬ 
ρωθεί και οι οποίες αποβλέπουν στη διασφάλιση των 
αρχών της δημοσιότητας, της διαφάνειας, της αντικει¬ 
μενικότητας και της αξιοκρατίας. 

β/Εκτακτο προσωπικό: Με σύμβαση ορισμένου χρό¬ 
νου. 

Η πρόσληψη εκτάκτου προσωπικού γίνεται μετά από 
εισήγηση του Γ ενικού Διευθυντή της ΔΕΥΑΠ και σχετική 
απόφαση του Δ.Σ. της ΔΕΥΑΠ για την κάλυψη εκτάκτων 
και επειγουσών υπηρεσιακών αναγκών. 

Η πρόσληψη Διοικητικού προσωπικού (κατηγοριών ΠΕ, 
ΤΕ, ΔΕ) και προσωπικού κατηγορίας ΥΕ (πλην εργατο- 
τεχνικού προσωπικού) θα γίνεται σύμφωνα με το άρθρο 
21 του ν. 2130/1994 όπως τροποποιήθηκε και συμπλη¬ 
ρώθηκε με τις διατάξεις των ν. 2225/1994, 2247/1994, 
2266/1994,2349/1994 και 2527/1997 και μπορεί στο μέλλον 
να τροποποιηθεί ή συμπληρωθεί. 

Ο αριθμός των θέσεων, η διάρκεια της σύμβασης, 
τα προσόντα πρόσληψης, οι αποδοχές και οι σχέσεις 
εργασίας αποφασίζονται από το Δ,Σ. της ΔΕΥΑΠ. 

Ο έλεγχος τόσο των προκηρύξεων όσο και των πι¬ 
νάκων κατάταξης θα διεξάγεται από το ΑΣΕΠ, κατά τη 
διαδικασία του άρθρου 21 του ν. 2190/1994. 

Η πρόσληψη του Διοικητικού προσωπικού (τεχνικού, 
υγειονομικού κλπ κατηγοριών ΠΕ, ΤΕ, ΔΕ) και εργατοτε- 
χνικού προσωπικού κατηγορίας ΥΕ θα γίνεται σύμφωνα 
με προσόντα και κριτήρια επιλογής, τα οποία θα ορίζο¬ 
νται με την προκήρυξη και τα οποία θα ανταποκρίνο- 
νται πλήρως και αυστηρά στις ανάγκες για τις οποίες 
εγκρίθηκε από το Δ.Σ. της ΔΕΥΑΠ η πρόσληψη, και τα 
οποία θα πρέπει να προβλέπουν στη διασφάλιση των 
αρχών της δημοσιότητας, της διαφάνειας, της αντικει¬ 
μενικότητας και της αξιοκρατίας. 

Ο έλεγχος τόσο των προκηρύξεων όσο και των πι¬ 
νάκων κατάταξης θα διεξάγεται από το ΑΣΕΠ, κατά τη 
διαδικασία του άρθρου 21 του ν. 2190/1994. 

γ. Σχετικώς με την σύναψη συμβάσεων έργου για την 
αντιμετώπιση εκτάκτων και επειγουσών αναγκών και επειδή 
οι δημοτικές επιχειρήσεις δεν υπάγονται στους φορείς του 
δημοσίου τομέα δεν εφαρμόζονται σε αυτές οι διατάξεις 
του άρθρου 6 του ν. 2527/97 (σύμβασης μίσθωσης έργου). 

Οι ανωτέρω συμβάσεις θα συνάπτονται μετά από 
απόφαση του Δ.Σ. της ΔΕΥΑΠ στην οποία θα αναφέ- 
ρεται ο αριθμός των προσώπων που θα απασχοληθούν 
στο συγκεκριμένο έργο που θα εκτελέσουν, το χρονικό 
διάστημα που απαιτείται για την ολική ή τμηματική 
παράδοση του έργου, τα δικαιώματα και τις υποχρε¬ 
ώσεις του αναδόχου. Αυτονόητο είναι ότι οι ανωτέρω 
συμβάσεις είναι γνήσιες και η εργασία των προσώπων 
που θα απασχοληθούν δεν είναι σύμβαση εξαρτημένης 
εργασίας ιδιωτικού δικαίου ορισμένου χρόνου. 

Οι ανωτέρω συμβάσεις συνάπτονται μεταξύ του Προέ¬ 
δρου του Δ.Σ. της ΔΕΥΑΠ ως εργοδότη και του φυσικού 
προσώπου ή νομικού προσώπου ως εργολάβου. 

Η συγκεκριμένη απόφαση του Δ.Σ. για τον αριθμό και 
τις ειδικότητες των συγκεκριμένων ατόμων που θα τους 
γίνει ανάθεση με σύμβαση μίσθωσης έργου, εγκρίνεται 
από τον Γ ενικό Γ ραμματέα της Περιφέρειας Πελοποννή- 
σου (Α.Π. οικ. 14196/4.4.2003 εγκύκλιος ΥΠΕΣΔΔΑ). 

δ. Οι ανωτέρω συμβάσεις εργασίας ιδιωτικού δικαίου 
αορίστου χρόνου ή έργου παύουν να ισχύουν μετά την 
παρέλευση του προκαθορισμένου σε αυτές χρόνου ή 
την ολοκλήρωση του συγκεκριμένου έργου, χωρίς την 
καταβολή αποζημίωσης. 

ε. Οι συμβάσεις εργασίας του τακτικού και εκτάκτου 
προσωπικού λύνονται και για τους παρακάτω λόγους: 

εΐ Με καταγγελία της σύμβασης εργασίας εκ μέρους 
των εργαζομένων. 

ε2 Αυτοδίκαια, με την συμπλήρωση των προϋποθέσε¬ 
ων συνταξιοδότησης που ο νόμος ορίζει. 
ε3 Με τον θάνατο του εργαζομένου. 
ε4 Με την αδικαιολόγητη ή αυθαίρετη απουσία του 
εργαζομένου από την εργασία του πέρα από πέντε (5) 
ημέρες. Στην περίπτωση αυτή, θεωρείται ότι η σύμβα¬ 
ση εργασίας λύεται με υπαιτιότητα του εργαζομένου. 
Η αδικαιολόγητη και αυθαίρετη απουσία έστω και μι¬ 
κρότερη από πέντε (5) ημέρες, που γίνεται όμως κατά 
εξακολούθηση, μπορεί να θεωρηθεί ως βασικός λόγος 
για την καταγγελία της σύμβασης εργασίας από τη 
ΔΕΥΑΠ. 


ε5 Με την καταγγελία της σύμβασης από την ΔΕΥΑΠ. 
Η καταγγελία της σύμβασης εκ μέρους του εργαζομένου 
ή της επιχείρησης γίνεται σύμφωνα με τις διατάξεις 
του ΟΕΥ της ΔΕΥΑΠ και της κείμενης εργατικής νο¬ 
μοθεσίας. 

Αρθρο 17 

Γ ενικά Προσόντα πρόσληψης Προσωπικού. 

α. Τα προσόντα καθορίζονται σύμφωνα με το άρθρο 13 
π.δ. 22/1990, π.δ. 50/2001, ΦΕΚ 39/5.2.2001 όπως ισχύουν 
κάθε φορά. 

β. Κάθε πρόσωπο που προσλαμβάνεται σε οργανική 
θέση πρέπει: 

- Να έχει Ελληνική Ιθαγένεια ή να είναι πολίτης κρά¬ 
τους μέλους της Ευρωπαϊκής Ένωσης. 

- Να κριθεί ικανό για την εργασία που πρόκειται να 
προσφέρει ύστερα από εξέταση της υγειονομικής υπη¬ 
ρεσίας του ΙΚΑ ή από το Γ ενικό Κρατικό Νοσοκομείο. 

- Να έχει τα τυπικά ουσιαστικά προσόντα της ειδι¬ 
κότητας για την οποία προσλαμβάνεται, όπως αυτά 
προκύπτουν από το άρθρο 6 έως 9 του παρόντος ορ¬ 
γανισμού. 

- Να μην έχει παραπεμφθεί και δικαστεί ή να μην έχει 
καταδικασθεί για κλοπή, ληστεία, απάτη, υπεξαίρεση, 
πλαστογραφία, απιστία, δωροδοκία, καταπίεση, παρά¬ 
βαση καθήκοντος ή άλλο παρεμφερές αδίκημα. 

γ. Για την απόδειξη της συνδρομής των παραπάνω 
προϋποθέσεων το προσλαμβανόμενο πρόσωπο πρέπει 
να υποβάλει τα υπό της ΔΕΥΑΠ και της κείμενης νομο¬ 
θεσίας απαιτούμενα δικαιολογητικά. 

ΚΕΦΑΛΑΙΟ IV 

Αποδοχές, Δικαιώματα, Υποχρεώσεις και 
Αδειες Προσωπικού 

Αρθρο 18 

Μισθολογική κατάταξη προσωπικού - αποδοχές. 

α. Το προσωπικό της ΔΕΥΑΠ αμείβεται σύμφωνα με 
τους όρους αμοιβής και εργασίας των εργαζομένων 
στις Δημοτικές Επιχειρήσεις'Υδρευσης - Αποχέτευσης 
του ν. 1069/1980 όλης της χώρας και το οποίο ανήκει 
στην Πανελλήνια Ομοσπονδία (η αν δεν ανήκει με την 
ΕΣΣΕ), όπως αυτές ισχύουν σήμερα (25/1997 απόφασης 
για τους όρους αμοιβής και εργασίας στις ΔΕΥΑΠ) και 
όπως στο μέλλον συμπληρωθούν ή τροποποιηθούν. 

Επίσης, μπορεί να καθορίζεται η αμοιβή του προ¬ 
σωπικού της ΔΕΥΑΠ με ΣΣΕ μεταξύ του Δ.Σ. και των 
εργαζομένων. 

β. Το προσωπικό κατατάσσεται σύμφωνα με την 
ανωτέρω ΣΣΕ σε 24 Μ.Κ. με διαφορετικό εισαγωγικό 
κλιμάκιο για κάθε κατηγορία και λαμβάνει επιδόματα 
χρόνου υπηρεσίας, γάμου, τέκνων, ξένης γλώσσας, τε¬ 
χνικό επίδομα, μεταπτυχιακών σπουδών, ανθυγιεινό, 
υπολογιστών, ειδικών συνθηκών, διαχειριστικών λαθών, 
προϋπολογισμού - ισολογισμού. 

γ. Στους εργαζόμενους χορηγούνται άδειες, παροχές 
σε είδος και γενικά ότι αναφέρεται στην ανωτέρω ΣΣΕ 
των ΔΕΥΑΠ. 

δ. Το προσωπικό που μπορεί να αποσπασθεί ή να 
μεταταχθεί από τον Δήμο Πύλου, θα αμείβεται και θα δι- 
έπεται για όλες τις υπηρεσιακές - μισθολογικές - συντα- 
ξιοδοτικές και άλλες διατάξεις από τις εκάστοτε ειδικές 
διατάξεις για το μόνιμο προσωπικό των ΟΤΑ, σύμφωνα 
με τη διάταξη του άρθρου 7 παρ. 4 ν. 1069/1980. 

Άρθρο 19 

Δικαιώματα και Υποχρεώσεις Προσωπικού ΔΕΥΑΠ. 

α. Οι περιορισμοί και τα δικαιώματα των δημοτικών 
υπαλλήλων εφαρμόζονται αναλογικά και στο πρόσωπο 
της επιχείρησης. 

β. Επιτρέπεται η πολλαπλή απασχόληση με την επι¬ 
χείρηση δεν υπερβαίνει τις τέσσερεις (4) ώρες ημερι- 
σίως. 

γ. Οι ώρες έναρξης και λήξης του ωραρίου ορίζονται 
ανάλογα με τις ανάγκες της επιχείρησης με απόφαση 
του Γ ενικού Διευθυντή της. Τ ο ίδιο ισχύει για την χο¬ 
ρήγηση των αδειών των υπαλλήλων. 

δ. Υπερωριακή απασχόληση και η εργασία τις Κυ¬ 
ριακές και τις επίσημες αργίες επιτρέπεται μετά από 
αιτιολογημένη απόφαση του Δ.Σ. και σε εξαιρετικές 
περιπτώσεις με απόφαση του Προέδρου, η οποία στη 
συνέχεια εγκρίνεται από το Δ.Σ. της επιχείρησης. Σε 
αυτή μπορεί να προσδιοριστεί και η αποζημίωση, δι¬ 
αφορετικά η αμοιβή καθορίζεται με τους διοικητικούς 
- οικονομικού υπαλλήλους από το ωρομίσθιο που προ¬ 
βλέπει ο ν. 150/1985 [όπως ισχύει κάθε φορά] και αντί¬ 
στοιχη εργασία για δε τους τεχνικούς από τις σχετικές 
Ε.Σ.Σ.Ε. Στο γενικό Δ/ντή δεν καταβάλλεται αμοιβή για 
υπερωριακή εργασία. 

στ. Οι υπάλληλοι διατηρούν αξίωση αποδοχών, αν δεν 
προσέφεραν εργασία, λόγω κωλύματος, κατά τα ισχύο- 
ντα στην εργατική νομοθεσία. Οποιοδήποτε ποσό λάβει 
ο υπάλληλος από την υποχρεωτική εκ του νόμου ασφά¬ 
λεια του εκπίπτεται από τις δικαιούμενες αποδοχές 
του. Οποιαδήποτε περικοπή αποδοχών γίνεται με πράξη 
αρμόδιου για την εκκαθάριση και πληρωμή υπαλλήλου 
και υπογράφεται από Γ ενικό Δ/ντή της ΔΕΥΑΠ. 

Άρθρο 20 

Είδη Αδειών Προσωπικού. 

Οι άδεις απουσίας διακρίνονται σε: 

α. Κανονική άδεια. 

β. Άδεια για λόγους υγείας - εγκυμοσύνης. 

γ. Αδει άνευ αποδοχών. 

δ. Ειδική Αδεια. 

ε. Γονική Αδεια. 

στ. Αδεια ολιγόωρης απουσίας. 

Αρθρο 21 
Κανονική Αδεια. 

1. Η κανονική άδεια χορηγείται στους εργαζόμενους 
όπως καθορίζεται κάθε φορά από τη σχετική νομοθεσία 
και τις αποφάσεις του Υπουργείου Εργασίας, με τρόπο 
που να επιτρέπει την κανονική και εύρυθμη λειτουργία 
της επιχείρησης. 

Άρθρο 22 

Αδεια για λόγους υγείας - εγκυμοσύνης. 

α. Σε κάθε εργαζόμενο χορηγείται άδεια απουσίας για 
λόγους υγείας εφόσον αυτό προκύπτει από έγγραφη 
γνωμάτευση του αρμόδιου ιατρού ή επιτροπής του ΙΚΑ, 
σύμφωνα με τα οριζόμενα από την εργατική νομοθε¬ 
σία. 

β. Στις έγκυες εργαζόμενες της ΔΕΥΑΠ χορηγείται 
άδεια σύμφωνα με τα οριζόμενα από την εργατική νομο¬ 
θεσία ύστερα από την προσκόμιση του πιστοποιητικού 
εγκυμοσύνης από τον αρμόδιο ιατρό του ΙΚΑ. 

γ. Στις μητέρες εργαζόμενες χορηγείται μειωμένο 


ωράριο εργασίας σύμφωνα με τα οριζόμενα από την 
εκάστοτε ισχύουσα εργατική νομοθεσία. 

Αρθρο 23 

Αδεια άνευ αποδοχών. 

Κάθε εργαζόμενος έχει το δικαίωμα, μετά την εξά¬ 
ντληση της ετήσιας κανονικής του άδειας να λάβει 
απουσίας χωρίς αποδοχές για αντικειμενικά σοβαρούς 
λόγους, σύμφωνα με τα οριζόμενα στην κάθε φορά 
ισχύουσα νομοθεσία. 

Αρθρο 24 
Ειδική Αδεια 

α. Στα συνδικαλιστικά όργανα του νόμιμου Σωματεία 
της ΔΕΥΑΠ χορηγείται συνδικαλιστική άδεια, όπως αυτή 
ορίζεται από την εκάστοτε ισχύουσα εργατική νομο¬ 
θεσία. 

β. Στους εργαζόμενους χορηγείται κάθε ειδική άδεια, 
όπως αυτή προβλέπεται από την εκάστοτε ισχύουσα 
εργατική νομοθεσία. 

Αρθρο 25 
Γ ονική Αδεια 

Σε κάθε εργαζόμενο χορηγείται γονική άδεια όπως 
αυτή ορίζεται από την εκάστοτε ισχύουσα εργατική 
νομοθεσία. 

Αρθρο 26 

Αδεια ολιγόωρης απουσίας. 

Στη διάρκεια της εργασίας ο Γ ενικός Δ/ντής δύναται 
να χορηγούν ολιγόωρη άδεια απουσίας στον εργαζόμε¬ 
νο για σοβαρούς κατά την κρίση τους λόγους και μέχρι 
συνολικά οκτώ (8) ώρες το χρόνο. 

Οι πάνω των οκτώ (8) ωρών ολιγόωρες άδεις αφαι- 
ρούνται από την κανονική άδεια. 

ΚΕΦΑΛΑΙΟ V 

Πειθαρχικές Διατάξεις 

Άρθρο 27 

Πειθαρχικά Αδικήματα 

α. Κάθε παράβαση υπηρεσιακού καθήκοντος, που 
οφείλεται σε δόλο ή βαριά αμέλεια του εργαζομένου 
αποτελεί πειθαρχικό παράπτωμα. 

β. Το υπηρεσιακό καθήκον προσδιορίζεται με βάση τις 
υποχρεώσεις που απορρέουν για το προσωπικό από τη 
σύμβαση εργασίας (Ο.Ε.Υ), τις οδηγίες και διαταγές των 
ιεραρχικά προϊσταμένων καθώς και από τη φύση της 
υπηρεσίας κάθε ειδικότητας και θέσης, όπως το περιε- 
χόμενός της καθορίζεται από τους κανόνες επιστήμης 
και τέχνης, από τους κανόνες της κοινής πείρας, από 
της συνήθειες που έχουν παγιωθεί στη ΔΕΥΑΠ και τους 
κανόνες της καλής πίστης και του κοινωνικού σκοπού 
που εξυπηρετεί η ΔΕΥΑΠ. 

γ. Πειθαρχικό παράπτωμα συνιστά κάθε υπαίτια πράξη 
ή παράλειψη του εργαζομένου που αποτελεί παράβαση 
υπηρεσιακού καθήκοντος ή αντίκειται στην υπηρεσιακή 
τάξη ή είναι επιζήμια στα συμφέροντα της ΔΕΥΑΠ. Το 
υπηρεσιακό καθήκον προσδιορίζεται από τον Ο.Ε.Υ. τις 
οδηγίες και τις διατάξεις των ιεραρχικά προϊσταμένων, 
καθώς και από τη φύση της υπηρεσίας κάθε ειδικότητας 
και θέση όπως το περιεχόμενο καθορίζεται από τους 
κανόνες της επιστήμης και της τέχνης, από τους κανό¬ 
νες της κοινωνική πείρας και τους κανόνες της καλής 

πίστης και του κοινωνικού σκοπού που εξυπηρετεί η 
ΔΕΥΑΠ. Ενδεικτικά πειθαρχικά παραπτώματα είναι: 

- Η αναξιοπρεπής και ανάρμοστη συμπεριφορά και 
διαγωγή μέσα στην υπηρεσία τόσο απέναντι σε υφι¬ 
σταμένους, προϊσταμένους όσο και σε τρίτους. 

- Η αδιαφορία, η αμέλεια, η ατελής εκτέλεση, η αδικαι¬ 
ολόγητη αποχή ή και η άρνηση εκτέλεσης της εργασίας 
που έχει ανατεθεί στον εργαζόμενο. 

- Η αδικαιολόγητα καθυστερημένη προσέλευση ή πρό¬ 
ωρη αποχώρηση από την εργασία, καθώς και η αδικαι¬ 
ολόγητη διακοπή της. 

- Η παράλειψη άσκησης του επιβεβλημένου υπηρεσι¬ 
ακού ελέγχου. 

- Η με οποιοδήποτε τρόπο δυσφήμιση της επιχείρησης 
και του προσωπικού της. 

- Η φθορά από εγκατάλειψη ή κακή χρήση, η απώλεια 
αντικειμένων (υλικά, εργαλεία, μηχανήματα, κλπ.) που 
αποτελούν περιουσία της επιχείρησης, καθώς και η μη 
έγκαιρη αναφορά στους προϊσταμένους της φθοράς ή 
της απώλειάς των. 

- Η κατάθεση ανακριβών στοιχείων για την προσωπική 
ή οικογενειακή κατάσταση με σκοπό τη λήψη οποιον- 
δήποτε επιδομάτων ή παροχών. 

- Η επέμβαση στους εγκαταστημένους μετρητές χω¬ 
ρίς εντολή της αρμόδιας υπηρεσίας. 

- Η χρησιμοποίηση τρίτων προσώπων για απόκτηση 
εύνοιας υπηρεσιακής. 

- Η αποσιώπηση πειθαρχικών παραπτωμάτων ή πλημ¬ 
μελούς εκτέλεσης καθηκόντων των υφισταμένων από 
τους προϊσταμένους. 

- Η υπεξαίρεση των περιουσιακών στοιχείων της ΔΕΥΑΠ. 

- Η χρησιμοποίηση υπηρεσιακών πληροφοριών που 
κατέχει ο εργαζόμενος για δική του ωφέλεια ή ωφέλεια 
προσώπων που συνδέονται μ’ αυτόν. 

- Η άμεση ή έμμεση συμμετοχή σε δημοπρασία ανά¬ 
θεσης έργου ή προμηθειών της επιχείρησης. 

- Η μη τήρηση του ωραρίου εργασίας που έχει ορι- 
σθεί. 

- Η άρνηση εκτέλεσης εντολής για μετακίνηση από 
τμήμα σε τμήμα, παρεμφερές και εφόσον δεν δημιουρ- 
γείται βλαπτική μεταβολή των συνθηκών εργασίας για 
τον εργαζόμενο. 

- Η χρησιμοποίηση περιουσιακών στοιχείων της επι¬ 
χείρησης που είναι εμπιστευμένα στον εργαζόμενο για 
διεκπεραίωση ξένων με την επιχείρηση έργων, ή η ιδι¬ 
οποίηση περιουσιακών στοιχείων της ΔΕΥΑΠ. 

- Η τέλεση σε βάρος της ΔΕΥΑΠ ενός από τα ποινικά 
αδικήματα που αποτελούν κώλυμα πρόσληψης. 

- Κάθε παράβαση του παρόντος οργανισμού και εντο¬ 
λών της Διοίκησης, της Γενικής Δ/νσης και των Δ/ντων 
των Υπηρεσιών. 

Άρθρο 28 

Πειθαρχικές Ποινές 

α. Κάθε πειθαρχικό παράπτωμα επιφέρει τον πειθαρ¬ 
χικό κολασμό με την επιβολή πειθαρχικής ποινής. 

β. Για το ίδιο πειθαρχικό παράπτωμα επιβάλλεται μόνο 
μια φορά πειθαρχική ποινή. 

γ. Πειθαρχική ποινή δεν επιβάλλεται για πειθαρχικό 
παράπτωμα που δεν προβλέπεται από τον παρόντα 
Οργανισμό. 

δ. Η δίωξη και η τιμωρία κάθε πειθαρχικού παραπτώ¬ 
ματος αποτελεί υπηρεσιακό καθήκον. 


ε. Οι πειθαρχικές ποινές που επιβάλλονται είναι: 

εΐ Η έγγραφη επίπληξη που επιβάλλεται για ελάσσο- 
να πειθαρχικά αδικήματα των εργαζομένων. 

ε2 Το πρόστιμο στέρησης μέχρι και των αποδοχών 
δύο μηνών που επιβάλλεται σε βαρύτερα πειθαρχικά 
παραπτώματα. 

ε3 Η προσωρινή απόλυση (αργία) μέχρι τρις μήνες 
σε κάθε ημερολογιακό έτος. Επιβάλλεται σε σοβαρά 
πειθαρχικά παραπτώματα, που διαπράττονται καθ’ υπο¬ 
τροπή. 

ε4 Η οριστική απόλυση. Επιβάλλεται όταν ο εργαζό¬ 
μενος: 

- Διαπράξει σε βάρος της ΔΕΥΑΠ ένα από τα ποινικά 
αδικήματα που αποτελούν κώλυμα πρόσληψης και 

- Τιμωρηθεί πέντε φορές μέσα σ’ ένα έτος με ποινή 
προστίμου ή προσωρινής απόλυσης ή και τα δύο είδη 
ποινής. 

στ. Ο χαρακτηρισμός της βαρύτητας των πειθαρχικών 
παραπτωμάτων γίνεται από τα πειθαρχικά όργανα στα 
πλαίσια της καλής πίστης, των συναλλακτικών συνηθει¬ 
ών και των χρηστών ηθών. 

Αρθρο 29 

Πειθαρχικά όργανα και πειθαρχική διαδικασία. 

α. Τα πειθαρχικά όργανα διακρίνονται σε μονομελή 
και συλλογικά. 

β. Τα Μονομελή πειθαρχικά όργανα είναι: 

βΐ Ο Γ ενικός Διευθυντής για όλο το προσωπικό. 

β2 Οι Προϊστάμενοι των υπηρεσιών για το προσωπικό 
που υπάγεται στην υπηρεσία τους. 

Ο Γενικός Διευθυντής και οι Προϊστάμενοι των υπη¬ 
ρεσιών δύνανται να επιβάλλουν τις πειθαρχικές ποινές 
της έγγραφης επίπληξης και του προστίμου στέρησης 
αποδοχών μέχρι δέκα ημερών ο Γ ενικός Διευθυντής και 
στέρησης αποδοχών μέχρι πέντε ημερών οι Προϊστα- 
μένοι των υπηρεσιών. 

γ. Πειθαρχικό Συμβούλιο της ΔΕΥΑΠ που απαρτίζεται 
από πέντε μέλη και δη από τον Πρόεδρο του Δ.Σ. της 
ΔΕΥΑΠ, δύο μέλη του Δ.Σ. της ΔΕΥΑΠ, τον Γ ενικό Διευ¬ 
θυντή της ΔΕΥΑΠ και τον Νομικό Σύμβουλο της ΔΕΥ- 
ΑΠ. Το Πειθαρχικό Συμβούλιο επιβάλλει τις πειθαρχικές 
ποινές, του προστίμου στέρησης των αποδοχών από 11 
ημέρες έως και δύο μήνες, της προσωρινής απόλυσης 
και της οριστικής απόλυσης. Η επιβολή οποιασδήποτε 
πειθαρχικής κύρωσης στους Προϊσταμένους των Υπηρε¬ 
σιών της ΔΕΥΑΠ σε πρώτο βαθμό ανήκει στο Πειθαρχικό 
Συμβούλιο. 

δ. Το Δ.Σ. της ΔΕΥΑΠ συνιστά και συλλογικό πειθαρ¬ 
χικό όργανο με αρμοδιότητα την επιβολή πειθαρχικών 
κυρώσεων στο Γενικό Διευθυντή. Επίσης, το Δ.Σ. της 
ΔΕΥΑΠ εξετάζει προσφυγές κατά πειθαρχικών αποφά¬ 
σεων που επιβλήθηκαν είτε από τα μονομελή πειθαρχικά 
όργανα είτε από το Πειθαρχικό Συμβούλιο. 

ε. Προϋπόθεση της επιβολής πειθαρχικής κυρώσεως 
είναι η άσκηση πειθαρχικής δίωξης. Για τα παραπτώ¬ 
ματα που ανήκουν στην αρμοδιότητα των μονομελών 
πειθαρχικών οργάνων η πειθαρχική δίωξη ασκείται από 
τον Γ ενικό Διευθυντή ή τους Προϊσταμένους των Υπη¬ 
ρεσιών της ΔΕΥΑΠ. Γ ια τα παραπτώματα που ανήκουν 
στην αρμοδιότητα του Πειθαρχικού Συμβουλίου η πει¬ 
θαρχική δίωξη ασκείται από τον Γ ενικό Διευθυντή της 
ΔΕΥΑΠ. Η πειθαρχική δίωξη κατά των προϊσταμένων 
των Υπηρεσιών ασκείται από το Γ ενικό Διευθυντή της 

ΔΕΥΑΠ. Η πειθαρχική δίωξη κατά του Γενικού Διευθυντή 
ασκείται από τον Πρόεδρο του Δ.Σ. της ΔΕΥΑΠ. 

στ. Κατά των επιβληθεισών Πειθαρχικών Ποινών εις 
βάρος εργαζομένων χωρεί η άσκηση προσφυγής ενώ¬ 
πιον του Δ.Σ. της ΔΕΥΑΠ εντός δεκαπέντε ημερών από 
την κοινοποίηση στον εργαζόμενο της πειθαρχικής κυ¬ 
ρωτικής απόφασης. Κατ’ εξαίρεση οι πειθαρχικές ποινές 
που επιβάλλει το Δ.Σ. της ΔΕΥΑΠ στο Γ ενικό Διευθυντή 
δεν προσβάλλονται με προσφυγή. 

ζ. Το πρόστιμο ως πειθαρχική ποινή υπολογίζεται επί 
των τακτικών αποδοχών και παρακρατείται τον πρώτο, 
μετά την πειθαρχική απόφαση, μήνα. 

η. Οι πειθαρχικές αποφάσεις της προσωρινής ή της 
οριστικής αποφάσεως εκτελούνται μετά την άπρακτη 
πάροδο της προθεσμίας για την άσκηση προσφυγής ή 
άλλως από την επόμενη της κοινοποίησης της πειθαρ¬ 
χικής αποφάσεως του Δ.Σ. της ΔΕΥΑΠ. 

θ. Για την επιμέτρηση της πειθαρχικής ποινής λαμβά- 
νεται υπ’ όψιν η προηγούμενη συμπεριφορά του εργα¬ 
ζόμενου, το ύψος της υλικής ή της ηθικής βλάβης της 
ΔΕΥΑΠ, η πειθαρχική υποτροπή, η ένταση της υπαιτι¬ 
ότητας. 

ι. Σε περίπτωση συρροής τελέσεως πειθαρχικών πα¬ 
ραπτωμάτων επιβάλλεται ως πειθαρχική ποινή αυτή που 
αντιστοιχεί στο βαρύτερο παράπτωμα. 

ια. Οι πειθαρχικές αποφάσεις πρέπει να είναι επαρκώς 
αιτιολογημένες τόσο ως προς τα πραγματικά περιστατι¬ 
κά όσο και ως προς την επιβλητέα πειθαρχική ποινή. 

ιβ. Ο πειθαρχικώς διωκόμενος έχει το δικαίωμα να 
παρίσταται με Πληρεξούσιο δικηγόρο ενώπιον των συλ¬ 
λογικών πειθαρχικών οργάνων. 

ιγ. Γ ια την επιβολή της πειθαρχικής ποινής της ορι¬ 
στικής απόλυσης απατείται αυξημένη πλειοψηφία των 
2/3 των συλλογικών πειθαρχικών οργάνων. 

Αρθρο 30 

Κλήση σε Πειθαρχική Απολογία. 

α. Καμία πειθαρχική ποινή δεν επιβάλλεται χωρίς 
προηγούμενη έγγραφη, επί αποδείξει κλήση σε απο¬ 
λογία του εργαζομένου, η οποία συν-κοινοποιείται με 
την πειθαρχική δίωξη. 

β. Η απολογία υποβάλλεται μέσα σε πέντε (5) ημέ¬ 
ρες από την επίδοση της πειθαρχικής δίωξης και αφού 
χορηγηθούν στον ενδιαφερόμενο όλα τα στοιχεία της 
πειθαρχικής κατηγορίας. Εάν παρέλθει η προθεσμία 
χωρίς να υποβληθεί απολογία, λαμβάνεται η πειθαρ¬ 
χική απόφαση η οποία κοινοποιείται με απόδειξη στον 
καταδικασθέντα. 

γ. Η κλήση σε απολογία ορίζει το πειθαρχικό αδίκημα 
για το οποίο κατηγορείται ο εργαζόμενος. 

Άρθρο 31 

Βιβλίο Πειθαρχικών Διώξεων και Ποινών. 

Στο γραφείο του Γενικού Διευθυντή της ΔΕΥΑΠ τη¬ 
ρείται βιβλίο Πειθαρχικών Διώξεων και Ποινών που ανα¬ 
γράφονται: 

- Το ονοματεπώνυμο του εργαζομένου στον οποίο 
ασκήθηκε πειθαρχική δίωξη και το αποτέλεσμα αυτής. 

- Τις επιδόσεις των κλήσεων σε απολογία κατά των 
πειθαρχικών ποινών. 

- Η ημερομηνία παρακράτησης του προστίμου και ο 
αριθμός της σχετική απόφασης. 


- Το είδος της ποινής. 

- Την αίτηση προσφυγής κατά της Πειθαρχικής Ποι¬ 
νής. 

Άρθρο 32 

Παραγραφή Πειθαρχικών παραπτωμάτων. 

α. Τα πειθαρχικά παραπτώματα παραγράφονται εάν 
περάσει ένας χρόνος από την ημέρα διάπραξης εφόσον 
έγιναν γνωστά στα όργανα που ασκούν την πειθαρχική 
δίωξη. Διαφορετικά μετά ένα έτος από την ημέρα που 
έλαβαν γνώση τα όργανα αυτά. 

β. Η παραγραφή προγενέστερου πειθαρχικού παρα¬ 
πτώματος αναβάλλεται για όσο χρόνο διαρκεί η πει¬ 
θαρχική διαδικασία που κινήθηκε για μεταγενέστερο 
παράπτωμα. 

γ. Πειθαρχικό παράπτωμα που έχει παραγραφεί και 
διαπιστώνεται κατά την διερεύνηση άλλου παραπτώ¬ 
ματος, λαμβάνεται υπόψη στο μέγεθος της ποινής που 
τυχόν θα επιβληθεί. 

δ. Όταν ασκηθεί πειθαρχική δίωξη και κλήση σε απο¬ 
λογία το παράπτωμα παραγράφεται να μέσα σ’ ένα 
έτος από την κλήση σε απολογία δεν εκδοθεί απόφαση 
αρμοδίου πειθαρχικού οργάνου. 

ε. Το Διοικητικό Συμβούλιο μπορεί να συγκροτεί εξετα¬ 
στική επιτροπή για κάθε περίπτωση σοβαρού πειθαρχι¬ 
κού παραπτώματος που θα ερευνά όλες τις εκδοχές και 
τις πτυχές κατά την κρίση της. Η εξεταστική επιτροπή 
συγκροτείται από μέλη του Δ.Σ και από υπηρεσιακούς 
παράγοντες. Η εξεταστική επιτροπή προβαίνει σε κάθε 
ενέργεια που κρίνει απαραίτητη για την διερεύνηση του 
πειθαρχικού παραπτώματος. Μετά το πέρας των ενερ¬ 
γειών της, υποβάλλει πόρισμα στο Διοικητικό Συμβούλιο 
που αξιολογεί και κρίνει ελεύθερα μαζί με τα υπόλοιπα 
στοιχεία για την έκδοση της απόφασής του, χωρίς να 
δεσμεύεται από αυτό. 

στ. Η κίνηση της πειθαρχικής δίωξης και η επιβολή 
πειθαρχικής ποινής καθώς και της ποινής της οριστικής 
απόλυσης είναι ανεξάρτητη από την κίνηση της ποινικής 
δίωξης ακόμα και σε περιπτώσεις που ο νόμος προα¬ 
παιτεί την επιβολή μήνυσης ή έγκλησης. 

ζ. Η έκδοση αμετάκλητης αθωωτικής απόφασης ποινι¬ 
κού δικαστηρίου δίνει το δικαίωμα στον εργαζόμενο που 
τιμωρήθηκε με ποινή οριστικής απόλυσης να ζητήσει με 
αίτησή του την επανάληψη της πειθαρχικής διαδικασίας 
από το Διοικητικό Συμβούλιο. 

ΚΕΦΑΛΑΙΟ VI 

Λύση Εργασιακή Σχέσης και Απόλυση Προσωπικού 
Άρθρο 33 

Αυτοδίκαιη λύση εργασιακής σχέσης. 

α. Η σύμβαση εργασίας λύεται αυτοδίκαια και χωρίς 
προειδοποίηση η καταγγελία την ημέρα που ο εργαζό¬ 
μενος θα συμπληρώσει όλες τις προϋποθέσεις για συ- 
νταξιοδότηση λόγω γήρατος, όπως αυτές καθορίζονται 
και απαιτούνται από την ισχύουσα ενίοτε νομοθεσία. 

β. Αν ο εργαζόμενος παρά τη συμπλήρωση του ορί¬ 
ου ηλικίας δεν συγκεντρώνει τις απαιτούμενες ημέρες 
εργασίας για τη συνταξιοδότησή του, το Διοικητικό 
Συμβούλιο, μετά από αίτησή του, μπορεί να παρατείνει 
την εργασιακή σύμβαση μέχρι την συμπλήρωση των 

ημερών αυτών, όχι όμως πέρα από το 70 έτος ηλικίας 
του και εφόσον το επιτρέπει η υγεία του. 

Αρθρο 34 

Απόλυση Τακτικού Προσωπικού. 

Το τακτικό προσωπικό της ΔΕΥΑΠ απολύεται με 
απόφαση του Διοικητικού Συμβουλίου και ύστερα από 
γραπτή καταγγελία της εργασιακής σύμβασης στις ακό¬ 
λουθες περιπτώσεις: 

α. Αν του επιβληθεί η πειθαρχική ποινή της οριστικής 
απόλυσης. 

β. Αν απουσιάζει αδικαιολόγητα από την υπηρεσία του 
επί 22 συνεχείς εργάσιμες η επί 30 εργάσιμες ημέρες 
συνολικά μέσα στο ίδιο έτος. 

γ. Ο εργαζόμενος απολύεται ή αποχωρεί από την 
εργασία του σε περίπτωση σωματικής ή πνευματικής 
ασθένειας που τον καθιστά ανίκανο για εργασία. Η ανι¬ 
κανότητα πιστοποιείται με γνωμάτευση της αρμόδιας 
επιτροπής του ΙΚΑ ή Κρατικού Νοσοκομείου. 

Αρθρο 35 

Παραίτηση Προσωπικού 

α. Το προσωπικό που υπηρετεί στη ΔΕΥΑΠ δικαιούται 
να παραιτηθεί οποτεδήποτε με γραπτή δήλωση που 
υποβάλλεται στο Διοικητικό Συμβούλιο της επιχείρη¬ 
σης. 

β. Η λύση της εργασιακής σύμβασης επέρχεται μετά 
την πάροδο τριάντα (30) ημερών από την έκδοση της 
απόφασης του Διοικητικού Συμβουλίου ή μετά την πά¬ 
ροδο σαράντα πέντε (45) ημερών από την υποβολή της 
αίτησης και την παράλειψη του Διοικητικού Συμβουλίου 
να εκδώσει απόφαση. Σε περίπτωση σοβαρού και σπου¬ 
δαίου λόγου η λύση της εργασιακής σύμβασης επέρ¬ 
χεται την ημέρα της γνωστοποίησης του λόγου αυτού 
στον Πρόεδρο και το Διευθυντή της επιχείρησης. 

γ. Ο εργαζόμενος μπορεί ελεύθερα να ανακαλέσει 
γραπτά την παραίτησή του πριν αυτή εισαχθεί στο 
Διοικητικό Συμβούλιο για συζήτηση. 

Μετά την έκδοση της σχετική απόφασης του Διοι¬ 
κητικού Συμβουλίου ο εργαζόμενος μπορεί με νέα του 
δήλωση να ανακαλέσει την παραίτησή του μέσα σε δε¬ 
καπέντε (15) ημέρες από την έκδοση της απόφασης. 

Το Διοικητικό Συμβούλιο έχει το δικαίωμα να μην απο¬ 
δεχθεί τη δήλωση ανάκλησης της παραίτησης. 

δ. Το Διοικητικό Συμβούλιο έχει το δικαίωμα να παρα¬ 
τείνει το χρόνο αποχώρησης του εργαζόμενου για τόσο 
χρονικό διάστημα, όσο είναι απολύτως απαραίτητο για 
την τακτοποίηση των αναγκαίων και ειδικών εκκρεμο¬ 
τήτων που έχουν σχέση με την εργασία του. 

ε. Ο παραιτούμενος υπάλληλος δεν μπορεί να εγκατα- 
λείψει τη θέση του πριν παρέλθει ο χρόνος λύσης της 
εργασιακής σύμβασης, μέσα στο οποίο είναι υποχρεω¬ 
μένος να τακτοποιήσει κάθε διαχειριστική, οικονομική 
ή άλλου είδους εκκρεμότητα με την επιχείρηση. 

Αρθρο 36 

Κίνητρα Εθελούσιας Εξόδου 

α. Το προσωπικό της ΔΕΥΑΠ, με σκοπό τη διευκόλυνση 
της επιχείρησης για την ανανέωση του προσωπικού 
της, εφόσον συντρέχουν οι προϋποθέσεις για τη συ- 
νταξιοδότησή του, έχει τη δυνατότητα να αποχωρεί 
οικειοθελώς από την εργασία του πριν τη συμπλήρωση 
του ανωτάτου ορίου ηλικίας για συνταξιοδότηση. 


β. Στην περίπτωση αυτή καταβάλλεται ως κίνητρο 
πρόσθετη αποζημίωση της οποίας το ύψος και ο τρόπος 
καταβολής καθορίζεται με απόφαση του Διοικητικού 
Συμβουλίου της ΔΕΥΑΠ, μετά από εισήγηση του Γενικού 
Διευθυντή. 

γ. Η απόφαση του Διοικητικού Συμβουλίου πρέπει να 
είναι γενική και να προβλέπει την καταβολή της ανωτέ¬ 
ρω αποζημίωσης ομοιόμορφα σε όλο το προσωπικό. 

δ. Για την αποχώρηση και την καταβολή της πρόσθε¬ 
της αποζημίωσης απαιτείται υποβολή σχετικής αίτη¬ 
σης από τον ενδιαφερόμενο, που εγκρίνεται κάθε φορά 
από το Διοικητικό Συμβούλιο της ΔΕΥΑΠ. Το Διοικητικό 
Συμβούλιο μπορεί να απορρίψει την αίτηση αν το επι¬ 
βάλλουν οι ανάγκες της υπηρεσίας ή δεν το επιτρέπει 
η οικονομική κατάσταση της επιχείρησης. 

ΚΕΦΑΛΑΙΟ VII 
Ειδικές Διατάξεις 

Αρθρο 37 

Μετάταξη προσωπικού που κατέχει οργανικές θέσεις 

α. Μεταβολή του κλάδου ή της κατηγορίας ή της 
ειδικότητας που ανήκει ο μισθωτός (μετάταξη) γίνεται 
από το Διοικητικό Συμβούλιο της Επιχείρησης ύστερα 
από αίτηση του ενδιαφερομένου, εφόσον υπάρχει κενή 
θέση και ο μετατασσόμενος έχει τα προσόντα για την 
κατάληψη θέσης στην οποία μετατάσσεται. 

β. Για τη μετάταξη θα πρέπει να εκφράσουν γραπτώς 
τις απόψεις τους ο Γ ενικός Διευθυντής της Επιχείρησης. 
Ο Προϊστάμενος της Υπηρεσίας στην οποία ανήκει ο 
εργαζόμενος και ο Προϊστάμενος της Υπηρεσίας προ¬ 
ορισμού του ενδιαφερομένου. 

Αρθρο 38 

Μετακίνηση προσωπικού 

α. Η οριστική μετακίνηση του προσωπικού από τη μια 
Υπηρεσία στην άλλη δεν επιτρέπεται, εκτός αν την επι¬ 
βάλλουν ειδικές ανάγκες της Υπηρεσίας. Η μετακίνηση 
γίνεται με απόφαση του Διοικητικού Συμβουλίου μετά 
από εισήγηση του Γ ενικού Διευθυντή. 

β. Επιτρέπεται η προσωρινή μετακίνηση του προ¬ 
σωπικού από Υπηρεσία σε Υπηρεσία για εξυπηρέτη¬ 
ση πρόσκαιρων έκτακτων αναγκών της επιχείρησης. Η 
προσωρινή μετακίνηση γίνεται, ύστερα από πρόταση 
των Προϊσταμένων υπηρεσιών, με απόφαση του Γενι¬ 
κού Διευθυντή, στην οποία ορίζεται η ανάγκη που την 
επέβαλε και η διάρκεια παραμονής του εργαζόμενου 
στη νέα υπηρεσία. 

γ. Επιτρέπεται η μετακίνηση του προσωπικού εντός 
της ίδιας υπηρεσίας με σκοπό αφενός τη σφαιρική ενη¬ 
μέρωση του προσωπικού στα ζητήματα της Υπηρεσίας 
του και αφετέρου στην κάλυψη των εκτάκτων αναγκών. 
Η μετακίνηση αυτή γίνεται με απόφαση του προϊστα¬ 
μένου της Υπηρεσίας που εγκρίνεται από τον Γενικό 
Διευθυντή. 

Άρθρο 39 

Εβδομαδιαία κανονική απασχόληση προσωπικού 

α. Το προσωπικό της ΔΕΥΑΠ εργάζεται εφαρμόζοντας 
την εκάστοτε ισχύουσα νομοθεσία των ΟΤΑ. 

β. Το προσωπικό της ΔΕΥΑΠ εφαρμόζει τις ημέρες 
των επίσημων αργιών και ημιαργιών που ακολουθεί ο 
Δήμος Πύλου. 

γ. Για το προσωπικό, που απασχολείται πραγματικά 
τις Κυριακές ή τις ημέρες επίσημης αργίας σύμφωνα με 
την προηγούμενη παράγραφο, εφαρμόζονται οι εκάστο- 
τε ισχύουσες διατάξεις της εργατικής νομοθεσίας. 

Άρθρο 40 

Ανόρθωση ζημιών κατά την υπηρεσία. 

α. Κάθε ζημιά που προκαλείται στην επιχείρηση από 
βαριά αμέλεια των εργαζομένων ή από κακή εκτέλεση 
της ανατιθέμενης υπηρεσίας μπορεί να καταλογιστεί 
ολόκληρη ή μερικώς στον υπεύθυνο, με απόφαση του 
Διοικητικού Συμβουλίου, μετά από πρόταση του Γ ενικού 
Διευθυντή. 

β. Σε περίπτωση ατυχήματος, με απόφαση του Δ.Σ. 
μπορεί να καλυφθεί μέρος ή σύνολο των δικαστικών 
εξόδων και εν γένει δαπανών του υπευθύνου της ΔΕΥΑΠ 
που θα απαγγελθεί σε βάρος του ποινική κατηγορία, 
αν το ατύχημα οφείλεται σε ανώτερη βία ή συγγνωστή 
αμέλεια άσχετα από την τελική κρίση του Δικαστη¬ 
ρίου. 

γ. Σε περίπτωση εργατικού ατυχήματος κατά τη διάρ¬ 
κεια των εκτελουμένων έργων, η ΔΕΥΑΠ αναλαμβάνει 
την κάλυψη των επιβλεπόντων των έργων υπαλλήλων 
της, με τις προϋποθέσεις της προλεχθείσας παραγρά¬ 
φου του παρόντος άρθρου. 

Αρθρο 41 

Επίδοση εγγράφων στο προσωπικό. 

Τα έγγραφα της επιχείρησης που απευθύνονται σε 
οποιοδήποτε εργαζόμενο και έχουν σχέση με την εργα¬ 
σία και την υπηρεσιακή του κατάσταση, επιδίδονται σε 
αυτόν με ευθύνη του αρμόδιου γραφείου. Για το σκοπό 
αυτό τηρείται βιβλίο παραλαβής εγγράφων, που υπο¬ 
γράφεται από αυτόν που παραλαμβάνει το έγγραφο. 

Αρθρο 42 

Μεταβατικές διατάξεις και άλλες ρυθμίσεις. 

α. Μετά την έγκριση του Οργανισμού αυτού τα στε¬ 
λέχη και όλο το προσωπικό της ΔΕΥΑΠ τοποθετούνται 
με βάση τα τυπικά κα ουσιαστικά προσόντα τους στις 
θέσεις που προβλέπονται από αυτόν. Δεν επιτρέπε¬ 
ται καμία μεταβολή σε βάρος των εργαζομένων της 
επιχείρησης σε ότι αφορά τη μισθολογική κατάσταση 
και εξέλιξή τους, κατά την εφαρμογή του παρόντος 
Οργανισμού. 

β. Σε περίπτωση μείωσης του αριθμού των οργανικών 
θέσεων, το τακτικό προσωπικό που θα πλεονάζει δεν 
απολύεται, αλλά παραμένει σαν υπεράριθμο και τοπο¬ 
θετείται ανάλογα με την ειδικότητα και τα προσόντα 
του μέχρι τη συνταξιοδότησή του. 

γ. Σε περίπτωση στράτευσης προσωπικού της επιχεί¬ 
ρησης, αυτή διατηρεί τη θέση του και εφαρμόζονται σε 
αυτό οι εκάστοτε ισχύουσες περί των στρατευομένων 
διατάξεις της εργατικής νομοθεσίας. 

δ. Κάθε ενδεχόμενη μεταβολή στην νομική μορφή της 
ΔΕΥΑΠ δεν μπορεί να έχει καμία δυσμενή συνέπεια, 
οικονομική ή διοικητική σε βάρος του προσωπικού, που 
ήδη απασχολείται στη ΔΕΥΑΠ κατά το χρόνο της με¬ 
ταβολής. 

Άρθρο 43 

Ερμηνεία και ισχύς του παρόντος οργανισμού 

α. Η ερμηνεία των διατάξεων του παρόντος Οργανι¬ 


σμού ανήκει στην αρμοδιότητα του Διοικητικού Συμ¬ 
βουλίου της Επιχείρησης. 

β. Η τροποποίηση του παρόντος Οργανισμού γίνεται 
με την κάθε φορά προβλεπόμενη νόμιμη διαδικασία. 

γ. Μετά την έγκριση του Οργανισμού πρέπει να χο¬ 
ρηγηθεί με απόδειξη παραλαβής ένα αντίγραφο του σε 
κάθε εργαζόμενο. 

δ. Αντίγραφο πρέπει να χορηγείται με απόδειξη παρα¬ 
λαβής και σε κάθε νεοπροσλαμβανόμενο εργαζόμενο στο 
τακτικό προσωπικό. Η υπογραφή της απόδειξης παραλα¬ 
βής του αντιγράφου του Οργανισμού έχει την αναμφι¬ 
σβήτητη έννοια ότι ο εργαζόμενος έλαβε πλήρη γνώση 
του και τον αποδέχεται σαν εργασιακή σύμβαση. 

Αρθρο 44 
Νομική Υπηρεσία 

Στην ΔΕΥΑΠ λειτουργεί νομική υπηρεσία που στελεχώ¬ 
νεται από Δικηγόρο παρ’ Αρείω Πάγω είτε με σχέση πάγι¬ 
ας αντιμισθίας είτε με ανάθεση από το Δ.Σ της ΔΕΥΑΠ. 
Ο Νομικός Σύμβουλος της ΔΕΥΑΠ έχει τις αρμοδιότητες 
της γνωμοδοτήσεως και παροχής νομικών συμβουλών στο 
Δ.Σ., στον Γ ενικό Διευθυντή και στις υπηρεσίες της ΔΕΥ- 
ΑΠ, στη διηνεκή ενημέρωση των υπηρεσιών της ΔΕΥΑΠ 
για την εξέλιξη της νομοθεσίας και της νομολογίας, την 
παροχή νομικών υπηρεσιών σχετικά με την κατάρτιση 
κάθε μορφής ιδιωτικών συμφωνητικών, πωλητηρίων συμ¬ 
βολαίων, προκηρύξεων και την σύνταξη οποιουδήποτε 
εγγράφου, τη δικαστική εκπροσώπηση της ΔΕΥΑΠ με την 
άσκηση ενδίκων βοηθημάτων και μέσων καθώς και τη 
δικαστική εκπροσώπηση του προσωπικού της ΔΕΥΑΠ για 
υπηρεσιακά θέματα, την συμμετοχή στις συνεδριάσεις 
του Δ.Σ. χωρίς δικαίωμα ψήφου για ενημέρωση και νομική 
θεμελίωση των αποφάσεών του καθώς και κάθε άλλη 
υπηρεσία που κρίνεται από το Δ.Σ. ως αναγκαία για την 
εύρυθμη και αποτελεσματική λειτουργία της ΔΕΥΑΠ. 

Άρθρο 45 

Μεταβατική Διάταξη 

Μέχρι να καλυφθεί η θέση του Γ ενικού Διευθυντή, τα κα¬ 
θήκοντα του ασκούνται από τον Πρόεδρο του Δ.Σ. της Επι¬ 
χείρησης ή τον Σύμβουλο του Δ.Σ. που ορίζεται απ’ αυτόν. 

Αρθρο 46 
Τελική Διάταξη 

Ο Οργανισμός αυτός θα αρχίσει να ισχύει αμέσως 
μετά την έγκριση του από τα αρμόδια όργανα και την 
δημοσίευσή του στο ΦΕΚ. 

Από την παρούσα απόφαση προκαλείται δαπάνη σε 
βάρος του προϋπολογισμού της ΔΕΥΑ Πύλου ύψους 
περίπου 370.000,00 ευρώ ετησίως, και εφόσον καλυφθεί 
το σύνολο των προβλεπόμενων θέσεων τακτικού και 
εποχιακού προσωπικού. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Καλαμάτα, 1 Νοεμβρίου 2007 

Ο Γ ενικός Γ ραμματέας Περιφέρειας 
ΝΙΚΟΛΑΟΣ ΑΓΓΕΛΟΠΟΥΛΟΣ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΠΕΡΙΦΕΡΕΙΑΚΑ ΓΡΑΦΕΙΑ ΠΩΛΗΣΗΣ Φ.Ε.Κ. 

ΘΕΣΣΑΛΟΝΙΚΗ - Βασ. Όλγας 227 

23104 23956 

ΛΑΡΙΣΑ - Διοικητήριο 

2410 597449 

ΠΕΙΡΑΙΑΣ - Ευριπίδου 63 

210 4135228 

ΚΕΡΚΥΡΑ - Σαμαρά 13 

26610 89122 

ΠΑΤΡΑ - Κορίνθου 327 

2610 638109 

ΗΡΑΚΛΕΙΟ - Πεδιάδος 2 

2810 300781 

ΙΩΑΝΝΙΝΑ - Διοικητήριο 

26510 87215 

ΜΥΤΙΛΗΝΗ - Πλ. Κωνσταντινουπόλεως 1 

22510 46654 

ΚΟΜΟΤΗΝΗ - Δημοκρατίας 1 

25310 22858 




ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 


Σε έντυπη υοοιρή 

• Για τα Φ.Ε.Κ. από 1 μέχρι 16 σελίδες σε 1 €, προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοιριί ΡΥΡ/ΟΡ 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε. - Ε.Π.Ε. και Γ.Ε.ΜΗ. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή οά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € προσαυξανόμενη κατά 1 ί ανά 50 σελίδες. 

• Η τιμή πώλησης σε μορφή οά-ΓΟίπ/άνά, δημοσιευμάτων μιας εταιρείας στο τεύχος Α.Ε.-Ε.Π.Ε. και Γ.Ε.ΜΗ. σε 5 € ανά έτος. 

ΠΑΡΑΓΓΕΛΙΑ ΚΑΙ ΑΠΟΣΤΟΛΗ Φ.Ε.Κ.; Τηλεφωνικά: 210 4071010 ■ (αχ: 210 4071010 - ίπίετηβΐ: ΗΙΙρύ/νννννν.βΙ.^ 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Ψηφιακή Μορφή 

Α.Ε.Δ. 

10 € 

Δωρεάν 

Α.Ε. - Ε.Π.Ε. και Γ.Ε.ΜΗ. 

2.250 € 

645 € 

Δ.Δ.Σ. 

225 € 

95 € 

Α.Σ.Ε.Π. 

70€ 

Δωρεάν 

Ο.Π.Κ. 

- 

Δωρεάν 

Α'+ Β'+ Δ' + Α.Α.Π. 

- 

450 € 


Τεύχος 

Έντυπη μορφή 

Ψηφιακή Μορφή 

Α' 

225 € 

190 € 

Β' 

320 € 

225 € 

Γ' 

65 € 

Δωρεάν 

Υ.Ο.Δ.Δ. 

65 € 

Δωρεάν 

Δ' 

160 € 

80 € 

Α.Α.Π. 

160 € 

80 € 

Ε.Β.Ι. 

65 € 

33 € 


* Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 ί, ποσό το οποίο αφορά τα ταχυδρομικά έξοδα. 

* Για την παροχή πρόσβασης μέσω διαδικτύου σε Φ.Ε.Κ. προηγουμένων ετών και συγκεκριμένα στα τεύχη: α) Α, Β, Δ, Α.Α.Π, Ε.Β.Ι. και Δ.Δ.Σ, η τιμή προσαυξάνεται, 
πέραν του ποσού της ετήσιας συνδρομής του 2007, κατά 40 € ανά έτος και ανά τεύχος και β) για το τεύχος Α.Ε.-Ε.Π.Ε. & Γ.Ε.ΜΗ, κατά 60 ί ανά έτος παλαιότητας. 

* Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.). Το πρωτότυπο διπλότυπο (έγγραφο αριθμ. πρωτ. 9067/28.2.2005 2η Υπηρεσία 
Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται στο Εθνικό Τυπογραφείο (Καποδιστρίου 34, 
Τ.Κ. 104 32 Αθήνα). 

* Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά και θα επιστρέφονται. 

* Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου Αθηνών και Επαρχίας, οι τηλεο¬ 
πτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά Οργανα και οι τριτοβάθμιες επαγγελματικές ενώσεις δικαιούνται έκπτωσης πενήντα 
τοις εκατό (50%) επί της ετήσιας συνδρομής (τρέχον έτος + παλαιότητα). 

* Το ποσό υπέρ Τ.Α.Π.Ε.Τ. [5% επί του ποσού συνδρομής (τρέχον έτος + παλαιότητα)], καταβάλλεται ολόκληρο (Κ.Α.Ε. 3512) και υπολογίζεται πριν την έκπτωση. 

* Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρούνται στα Φ.Ε.Κ. στο τηλ.: 210 5279000. 

Φωτοαντίγραφα παλαιών Φ.Ε.Κ.: Μάρνη 8 τηλ.; 210 8220885, 210 8222924,210 5279050. 

Οι πολίτες έχουν τη δυνατότητα ελεύθερης ανάγνωσης των δημοσιευμάτων που καταχωρούνται σε όλα τα τεύχη της Εφημερίδας της 
Κυβερνήσεως πλην εκείνων που καταχωρούνται στο τεύχος Α.Ε.-Ε.Π.Ε και Γ.Ε.ΜΗ., από την ιστοσελίδα του Εθνικού Τυπογραφείου (νννννν.θΐ.ςτ). 


Οι υπηρεσίες εξυπηρέτησης πολιτών λειτουργούν καθημερινά από 08:00 μέχρι 13:00 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: ΙιΗρ://ιννννν·6ΐ.ίΓ - θ-πιείΙ: ννβΙ>ππ35ΐ8τ.8Κ§)£ί.<]Γ 












